**Ministru kabineta rīkojuma projekta**

**“Par zemes vienības piekritību valstij un ieguldīšanu sabiedrības ar ierobežotu atbildību “Latvijas nacionālais metroloģijas centrs” pamatkapitālā”**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | Ministru kabineta rīkojuma projekta “Par zemes vienības piekritību valstij un ieguldīšanu sabiedrības ar ierobežotu atbildību “Latvijas nacionālais metroloģijas centrs” pamatkapitālā” (turpmāk – Rīkojuma projekts) mērķis ir pieņemt lēmumu par valstij piekrītošas zemes vienības piekritību valstij, ar mērķi šo zemes vienību kā valsts īpašumu ieguldīt valsts kapitālsabiedrības SIA “Latvijas nacionālais metroloģijas centrs” (turpmāk – LNMC) pamatkapitālā.Rīkojuma projekts stāsies spēkā tā parakstīšanas brīdī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Zemes pārvaldības likuma 17.panta ceturtā daļa, likuma "Par valsts un pašvaldību zemes īpašuma tiesībām un to nostiprināšanu zemesgrāmatās" 2. panta pirmā daļa un 8.panta sestā daļa, Publiskas personas mantas atsavināšnas likuma 40.pants. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Zemes pārvaldības likuma 17.panta ceturtā daļa nosaka, kamēr Ministru kabinets nav izdevis rīkojumu par zemes reformas pabeigšanu attiecīgās pašvaldības administratīvajā teritorijā vai novada pašvaldības teritoriālajā vienībā, Ministru kabinets var izdot rīkojumu par zemes gabala piederību vai piekritību valstij, ja rezerves zemes fondā ieskaitītais zemes gabals ir valstij piederošā vai piekrītošā zeme atbilstoši likumam "Par valsts un pašvaldību zemes īpašuma tiesībām un to nostiprināšanu zemesgrāmatās".Saskaņā ar likuma "Par valsts un pašvaldību zemes īpašuma tiesībām un to nostiprināšanu zemesgrāmatās" 2. panta pirmajai daļai Zemes reformas laikā uz valsts vārda zemesgrāmatās ierakstāma zeme, kura 1940.gada 21.jūlijā piederēja valstij (valsts uzņēmumiem, iestādēm), izņemot to zemi, kura:1) zemes reformas gaitā atbilstoši likumiem piešķirta (nodota) īpašumā fiziskajai vai juridiskajai personai tai piederējušās zemes vietā;2) piešķirta fiziskajai personai pastāvīgā lietošanā vai rezervēta ar tiesībām iegūt to īpašumā;3) saskaņā ar šā likuma 3.panta trešo daļu ierakstāma uz pašvaldības vārda.Atbilstoši Latvijas valsts vēstures arhīva 2020.gada 4.decembra izziņai Nr.LVVA-6.2.2./5/15055 zemes vienība ar kadastra numuru 0100 025 2036, kas atrodas Rīgā, Krišjāņa Valdemāra ielā 157 k-4 (turpmāk – **zemesgabals**) bijusi daļa no Rīgas pilsētas II hipotēku iecirkņa zemesgrāmatu 321. nodalījumā ierakstītā nekustamā īpašuma –– pilsētas dzimtsrentes gruntsgabals, kurš atradies Rīgas pilsētā, 25. grupā, Nr. 3 un Nr. 4, Šarlotes ielā (Nr. nav norādīts) un kam 1930. gada 27. oktobrī apakšīpašuma tiesības zemesgrāmatā apstiprinātas Latvijas valstij Kara ministrijas personā. Rīgas pilsētas Nekustamu īpašumu pārvaldes privāto nekustamo īpašumu sarakstā 1924.g.-1940.g. norādīta gruntsgabala Rīgas pilsētā, 25. grupā, Nr. 3 platība – 64220 kvadrātmetri un 25. grupā Nr. 4 platība – 14972 kvadrātmetri, abi gruntsgabali ierakstīti II hipotēku iecirkņa zemesgrāmatu 321. nodalījumā, īpašniece – Latvijas valsts Kara ministrijas personā. 1940. gada 24. februārī sastādītā sarakstā par Rīgas pilsētas II hipotēku iecirkņa nekustamiem īpašumiem, kuriem ar likumu atceltas dalītas īpašuma tiesības, ierakstīts Latvijas valsts Kara ministrijas personā nekustamais īpašums Šarlotes ielā (Nr. nav norādīts) ar zemesgrāmatas Nr. 321. Tādējādi secināms, ka īpašuma tiesības uz zemesgabalu 1940.gada 21.jūlijā piederēja valstij. Vienlaicīgi nav konstatēti likuma "Par valsts un pašvaldību zemes īpašuma tiesībām un to nostiprināšanu zemesgrāmatās" 2. panta pirmajā daļā noteiktie izņēmumi, kad zemes vienība nav piekrītoša valstij, t.i., nav piešķirta (nodota) īpašumā, pastāvīgā lietošanā vai rezervēta ar tiesībām iegūt to īpašumā fiziskajai vai juridiskajai personai, kā arī nav konstatēti šā likuma 3.panta trešajā daļā minētie nosacījumi par piekritību pašvaldībai. Tātad zemesgabals piekrīt valstij.Nekustamā īpašuma valsts kadastra informācijas sistēmā uz zemesgabala reģistrētas 4 būves ar kadastra apzīmējumiem 01000252036001 (administratīva ēka, vēst. lit. 1), 01000252036002 (ventilācijas ēka, vēst. lit. 2), 01000252036003 (laboratorijas korpuss, vēst. lit. 3) un 01000252036004 (transformatoru ēka (TP-429) vēst. lit. 4) (turpmāk – būves). Būves reģistrētas būvju īpašuma ar kadastra numuru 01005250013 sastāvā, kura īpašnieks ir LNMC.Saskaņā ar Ministru kabineta 1999.gada 17.februāra rīkojuma Nr.74 3.punktu būves ir ieguldītas un veido LNMC pamatkapitālu un LNMC valsts kapitāla daļu turētāja ir Ekonomikas ministrija. Tā kā zemesgabals aptver lielāko daļu no būvju ekspluatācijai nepieciešamās teritorijas un zemesgabals piekrīt valstij, bet valsts būves ir iepriekš ieguldījusi LNMC pamatkapitālā, tad Ekonomikas ministrija uzskata par lietderīgu izlemt jautājumu par zemesgabala piekritības valstij atzīšanu un zemesgabala kā valsts īpašuma ieguldīšanu LNMC pamatkapitālā. Pēc zemesgabala ieguldīšanas LNMC pamatkapitālā būs iespējams apvienot zemesgabalu un būves vienā nekustamajā īpašumā vismaz daļēji sakārtojot un izbeidzot dalītu nekustamo īpašumu.Likuma "Par valsts un pašvaldību zemes īpašuma tiesībām un to nostiprināšanu zemesgrāmatās" 8.panta sestā daļa nosaka, ka valstij piederošā vai piekrītošā zeme, kas nav atsevišķi minētas šajā pantā, zemesgrāmatā ierakstāma uz valsts vārda Finanšu ministrijas vai citas ministrijas personā, ja to noteicis Ministru kabinets.Ņemot vērā to, ka Ekonomikas ministrija ir LNMC valsts kapitāla daļu turētāja un pieņems dalībnieku lēmumu par zemesgabala ieguldīšanu LNMC pamatkapitālā, tad loģiski ir nosakot zemesgabala piekritību valstij nodot to Ekonomikas ministrija valdījumā. Rīkojuma projekts paredz Ministru kabineta atļaujas saņemšanu zemesgabala ieguldīšanai LNMC pamatkapitālā pēc zemesgabala ierakstīšanas zemesgrāmatā uz valsts vārda Ekonomikas ministrijas personā.LNMC pamatdarbības veids ir metroloģisko pakalpojumu sniegšana, un tā komercdarbība ir saistīta ar verifikācijas, kalibrēšanas, testēšanas un sertifikācijas pakalpojumu sniegšanu.Ar 2016. gada 13. jūlija Ministru kabineta rīkojumu Nr. 387 noteikts sabiedrības ar ierobežotu atbildību "Latvijas nacionālais metroloģijas centrs" vispārējais stratēģiskais mērķis ir veikt uzticamus un augstas precizitātes mērījumus, nodrošināt sabiedrībai nepieciešamos metroloģiskos pakalpojumus, galvenokārt darbojoties tirgus segmentos, kuros ir nepietiekama konkurence vai citi tirgus dalībnieki pakalpojumus nesniedz. Saskaņā ar Ministru kabineta 2014.gada 7.janvāra noteikumiem Nr.3 “Noteikumi par nacionālo metroloģijas institūciju” 2.punktu LNMC struktūrvienība "Metroloģijas birojs" veic nacionālās metroloģijas institūcijas funkcijas un uzdevumus, lai nodrošinātu nacionālo mērvienību etalonu un to uzturēšanas iekārtu vienotu (nedalāmu) pieejamību pilnvērtīgai valsts pārvaldes uzdevuma izpildei attiecībā uz fizikālo lielumu mērvienību etalonu bāzes uzturēšanas un mērvienību reproducēšanas nodrošināšanu, kā arī lai pildītu likuma „Par mērījumu vienotību” 14. pantā noteiktās nacionālajai metroloģijas institūcijai īstenojamās valsts pārvaldes uzdevumus metroloģijas jomā.  Mantisks (nekustamā īpašuma) ieguldījums pamatkapitālā jebkurā gadījumā nedod LNMC nekādus papildus apgrozāmos līdzekļus, kas ļautu pieņemt iespējamību, ka LNMC pamatkapitāla palielināšana varētu kropļot konkurenci vai iespaidot tirdzniecību starp Eiropas Savienības dalībvalstīm. Ņemot vērā iepriekš minētos apsvērumus, valsts nekustamo īpašumu ieguldīšana LNMC pamatkapitālā nevar radīt konkurences izkropļojumus, dodot priekšroku konkrētiem uzņēmumiem vai konkrētu preču ražošanai, ciktāl tāds atbalsts iespaido tirdzniecību starp dalībvalstīm, un tā nevar tikt uzskatīta par LNMC komercdarbības atbalstu Līguma par Eiropas Savienības darbību 107.panta izpratnē.Atbilstoši SIA “Interbaltija” 2021.gada 21.janvāra vērtējumā sniegtajam atzinumam zemesgabala vērtība 2021.gada 15.janvārī ir noapaļoti aprēķināta 252 000 (divi simti piecdesmit divi tūkstoši) *euro* apmērā. Komerclikuma 154. panta 3.2daļa nosaka, ka atzinums par mantiskā ieguldījuma novērtēšanu ir spēkā sešus mēnešus no tā sastādīšanas dienas, tādēļ nepieciešamības gadījumā, ja šis termiņš būs notecējis, tiks nodrošināta atkārtota aktualizēta atzinumu sagatavošana pirms dalībnieku sapulces lēmuma par pamatkapitāla palielināšanu. Zemesgabals tiks ieguldīts LNMC pamatkapitālā pēc tam, kad tiks pieņemts atbilstoš dalībnieka lēmums. LNMC pamatkapitāls ir 633 463 (seši simti trīsdesmi trīs tūkstoši četri simti sešdesmit trīs) *euro* Ieguldot LNMC pamatkapitālā zemesgabalu, LNMC pamatkapitāls palielināsies par 252 000 *euro* , līdz ar to LNMC pamatkapitāls pēc tā palielināšanas būs 885 463 (astoņi simti astoņdesmit pieci tūkstoši četri simti sešdesmit trīs) *euro*.Administratīvā sloga mazināšanai Rīkojuma projekts paredz pilnvarot LNMC veikt nepieciešamās darbības īpašuma tiesību uz zemesgabalu reģistrēšanai zemesgrāmatā, t.sk., sākotnējai ierakstīšanai zemesgrāmatā uz valsts vārda Ekonomikas ministrijas personā. |
| 3. | Projekta izstrādē iesaistītās institūcijas | Ekonomikas ministrija un LNMC. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ekonomikas ministrija un LNMC |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ministru kabineta rīkojuma projekta izpilde neietekmē pārvaldes funkcijas un uzdevumus, tās netiek paplašinātas vai sašaurinātas. Saistībā ar Ministru kabineta rīkojuma projekta izpildi jaunas institūcijas netiek radītas, kā arī tas neparedz esošu institūciju likvidāciju vai reorganizāciju. Ministru kabineta rīkojuma projekta izpildi var nodrošināt esošās institūcijas ietvaros, ar tai pieejamiem resursiem. |
| 3. | Cita informācija | Nav |

|  |  |
| --- | --- |
| **Iesniedzējs:****Ekonomikas ministra pienākumu izpildītājs, Zemkopības ministrs****Vīza:****Valsts sekretārs** | **K. Gerhards****E.Valantis** |

Mālnieks 67013047

Girts.Malnieks@em.gov.lv